Jupiter ut liquidis stagnare paludibus orbem, 
Et superesse videt de tot modo millibus unum ; 
Et superesse videt de tot modo millibus unam, 
Innocuos ambos, cultores numinis ambos ; 
Nubila disjecit: nimbisque Aquilone remotis, 
Et coelo terras ostendit, et aethera terris. 
Nec maris ira manet: positoque tricuspide telo 
Mulcet aquas rector pelagi: supraque profundum 
Extantem, atque humeros innato murice tectum 
Caeruleum Tritona vocat; conchaeque sonaci 
Inspirare jubet; fluctusque et flumina signo 
Jam revocare dato. Cava buccina sumitur illi 
Tortilis, in latum quae turbine crescit ab imo: 
Buccina, quae medio concepit ut aera ponto, 
Littora voce replet sub utroque jacentia Phoebo. 
Turn quoque, ut ora Dei madida rorantia barba 
Contigit, et cecinit jussos inflata receptus, 
Omnibus audita est telluris et aequoris undis : 
Et quibus est undis audita, coercuit omnes. 
Jam mare littus habet: plenos capit alveus amnes: 
Flumina subsidunt: colles exire videntur. 
Surgit humus: crescunt loca decrescentibus undis.” 
Color illi generalis est albidus seu albo-flavescens, 
zonis transversis plus minus fuscis, ferrugineis, seu 
nigricantibus undulatus. Variant enim hujus nec 
non plerarumque concharum colores ob astatem, et 
aliis multis de causis. 
